**AJPES obvešča: Novosti pri predložitvi letnih poročil za leto 2016**

Približuje se čas oddaje letnih poročil za leto 2016, ki jih je treba predložiti AJPES zaradi **zagotovitve javnosti**, podatke iz letnih poročil na poenotenih obrazcih pa za **državno statistiko**. Zaradi spremenjenih predpisov ([Računovodska Direktiva 2013/34/EU](http://eur-lex.europa.eu/legal-content/SL/TXT/?uri=CELEX%3A32013L0034), [Zakon o gospodarskih družbah](http://www.pisrs.si/Pis.web/pregledPredpisa?id=ZAKO4291), [Slovenski računovodski standardi (2016)](http://www.pisrs.si/Pis.web/pregledPredpisa?id=DRUG4192) in [Enotni kontni okvir](http://www.pisrs.si/Pis.web/pregledPredpisa?id=DRUG4210)) je AJPES pripravil novo [Navodilo o predložitvi letnih in zaključnih poročil ter drugih podatkov poslovnih subjektov](http://www.pisrs.si/Pis.web/pregledPredpisa?id=NAVO1119) (Uradni list Republike Slovenije, številka [86/2016](http://www.uradni-list.si/1/index?edition=201686#!/Kazalo)), ki določa roke, sestavne dele, poenostavitve, ki jih organizacije pri poročanju lahko uporabijo in način predlaganja letnih poročil. Navodilo povzema zakonske določbe krovnih predpisov, ki veljajo za poročanje posamezne organizacije glede na njeno pravnoorganizacijsko obliko.

**Bistvene spremembe:**

* poenoteni obrazci bilance stanja in izkaza poslovnega izida za vse poslovne subjekte, razen pravnih oseb javnega prava,
* posebnosti pri posameznih vrstah poslovnih subjektov se poročajo na dodatnih obrazcih;
* podatki se vpisujejo v evrih s centi,
* aplikacija LP za leto 2016 ima za vse vrste poslovnih subjektov vgrajene avtomatske seštevke,
* spremembe v obrazcih pri nekaterih postavkah oziroma spremembe kontov zaradi prilagoditve poenotenih obrazcev, skladno s SRS,
* spremenjeni pragovi za razvrščanje družb po velikosti (nov način izračuna velikosti),
* izdelava zaključnega poročila v vseh primerih prenehanja, v rokih, določenih z ZDavP-2,
* mikro kapitalske družbe, ki vrednotijo računovodske postavke po izvirni vrednosti in niso investicijska podjetja ali finančni holdingi, lahko namesto pojasnil k izkazom razkrijejo le dodatne podatke k bilanci stanja.

Poslovni subjekti lahko letna poročila lahko predložijo izključno [prek spletnega portala AJPES](http://www.ajpes.si/Letna_porocila/Predlozitev/Druzbe_in_zadruge/Splosno). Za predložitev podatkov prek spletne aplikacije se morajo predhodno brezplačno registrirati in **vključiti v sistem e-Pooblastil**, ki preverja [pravice uporabnikov za predložitev](http://www.ajpes.si/Letna_porocila/Predlozitev#b200). Podatke prek spletne aplikacije lahko predloži tudi zakoniti zastopnik poslovnega subjekta (brez priprave pooblastila), če ima kvalificirano digitalno potrdilo vpisano v [Evidenco digitalnih potrdil (EDP)](http://www.ajpes.si/Registri/Drugi_registri/Evidenca_digitalnih_potrdil) ter digitalno potrdilo dodano v [profilu uporabnika](http://www.ajpes.si/pooblastila/po_cert.asp).

**Roki za predložitev letnih poročil so odvisni od trajanja poslovnega leta, vrste letnega poročila in vrste poslovnega subjekta.** Najkasneje do **31. marca 2017** morajo letno poročilo za leto 2016 za namen javne objave in državne statistike predložiti gospodarske družbe, ki imajo poslovno leto enako koledarskemu in niso zavezane k reviziji ali preiskavi računovodskih izkazov, samostojni podjetniki in društva, nezavezana k reviziji. Gospodarske družbe, ki imajo poslovno leto enako koledarskemu in so zavezane k reviziji ali k preiskavi računovodskih izkazov, predložijo letno poročilo za leto 2016 za namen javne objave, najkasneje do **31. avgusta 2017**. Najkasneje do konca avgusta 2017 pa morajo predložiti letno poročilo za namen javne objave tudi društva, zavezana k revidiranju računovodskih izkazov.

Zoper poslovne subjekte, ki ne predložijo letnega poročila, AJPES uvede postopek o prekršku. Globe zaradi nepredložitve letnega poročila so odvisne od velikosti poslovnega subjekta. Za gospodarske družbe se globe gibljejo od 300 do 10.000 evrov za vsak prekršek posebej (posebej zaradi nepredložitve letnega poročila za državno statistiko in posebej za javno objavo), za odgovorne osebe od 300 do 4.000. Samostojnim podjetnikom grozi globa od 200 do 5.000 evrov, društvom pa globa v višini 420 evrov in 125 evrov za odgovorno osebo.

**Aplikacija za predložitev letnih poročil za leto 2016 je na voljo na prenovljeni spletni strani AJPES** [**http://www.ajpes.si/lp2016/**](http://www.ajpes.si/lp2016/)**.**

Podrobnejše informacije o predložitvi letnih poročil so na voljo v **AJPES Izpostavi Kranj, Slovenski trg 2, 4000 KRANJ, telefon 04 281 0940,** **info.kr@ajpes.si** ali na spletni strani [**Oddajam -> Letna in druga poročila**](http://www.ajpes.si/Letna_porocila/Predlozitev)**.**